Document ID: 32012R1232

REGOLAMENT TAL-KUNSILL (UE) Nru 1232/2012
tas-17 ta’ Diċembru 2012
li jemenda r-Regolament (UE) Nru 1344/2011 li jissospendi d-dazji awtonomi tat-Tariffa Doganali Komuni fuq ċerti prodotti agrikoli, tas-sajd u industrijali
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 31 tiegħu,
Wara li kkunsidra l-proposta tal-Kummissjoni Ewropea,
Billi:
(1)
Huwa fl-interess tal-Unjoni li tissospendi totalment id-dazji awtonomi tat-Tariffi Doganali Komuni fuq ċerti prodotti ġodda li bħalissa mhumiex elenkati fl-Anness għar-Regolament tal-Kunsill (UE) Nru 1344/2011 (1).
(2)
Ma għadux fl-interess tal-Unjoni li tinżamm sospensjoni tad-dazji awtonomi tat-Tariffa Doganali Komuni fuq 39 prodott minn dawk li attwalment huma elenkati fl-Anness għar-Regolament (UE) Nru 1344/2011. Għalhekk, dawn il-prodotti għandhom jitħassru.
(3)
Jeħtieġ li tiġi mmodifikata d-deskrizzjoni tal-prodott għal 56 sospensjoni fl-Anness għar-Regolament (UE) Nru 1344/2011 sabiex jiġu kkunsidrati l-iżviluppi tekniċi tal-prodott u x-xejriet ekonomiċi fis-suq, kif ukoll l-adattazzjonijiet lingwistiċi. Barra minn hekk, għandhom jinbidlu l-kodiċijiet TARIC għal erba’ prodotti. Minbarra dan, għal tliet prodotti hija meqjusa bħala meħtieġa klassifikazzjoni doppja, filwaqt li għal żewġ prodotti m’għadhiex meħtieġa klassifikazzjoni multipla.
(4)
Dawk is-sospensjonijiet li għalihom jeħtieġ li jsiru modifiki tekniċi, għandhom jitħassru mil-lista ta’ sospensjonijiet fl-Anness tar-Regolament (UE) Nru 1344/2011 u għandhom jiddaħħlu mill-ġdid f’dik il-lista b’deskrizzjonijiet ġodda tal-prodott jew b’kodiċijiet NM jew TARIC ġodda.
(5)
Numru ta’ prodotti ġew riveduti mill-Kummissjoni skont l-Artikolu 2(2) u (3) tar-Regolament (UE) Nru 1344/2011. Huwa fl-interess tal-Unjoni li tingħata reviżjoni obbligatorja ġdida ta’ dawn il-prodotti. Is-sospensjonijiet riveduti għandhom għalhekk jitħassru mil-lista ta’ sospensjonijiet stabbilita fl-Anness għar-Regolament (UE) Nru 1344/2011 u jergħu jiddaħħlu f’din il-lista b’limiti ġodda ta’ żmien għal reviżjoni obbligatorja.
(6)
Fid-dawl tan-natura temporanja tagħhom, is-sospensjonijiet elenkati fl-Anness I għal dan ir-Regolament għandhom ikunu riveduti b’mod sistematiku, ħames snin wara l-applikazzjoni jew it-tiġdid tagħhom. Barra minn hekk, l-għeluq ta’ ċerti sospensjonijiet għandu jiġi awtorizzat fi kwalunkwe ħin, wara proposta tal-Kummissjoni fuq il-bażi ta’ reviżjoni mwettqa fuq inizjattiva tal-Kummissjoni jew fuq talba ta’ wieħed jew aktar mill-Istati Membri, fuq bażi li ż-żamma tas-sospensjonijiet m’għadiex aktar fl-interess tal-Unjoni, jew minħabba żviluppi tekniċi tal-prodotti, minħabba li jkunu nbidlu ċ-ċirkostanzi, jew xejriet ekonomiċi fis-suq.
(7)
Peress li huwa meħteġ li s-sospensjonijiet stipulati f’dan ir-Regolament jidħlu fis-seħħ mill-1 ta’ Jannar 2013, dan ir-Regolament għandu japplika mill-istess data u għandu jidħol fis-seħħ minnufih mal-pubblikazzjoni tiegħu f’Il-Ġurnal Uffiċjali tal-Unjoni Ewropea,
ADOTTA DAN IR-REGOLAMENT:
Artikolu 1
L-Anness għar-Regolament (UE) Nru 1344/2011 huwa b’dan emendat kif ġej:
(1)
Qed jiddaħħlu r-ringieli għall-prodotti elenkati fl-Anness I għar-Regolament;
(2)
Qed jitħassru r-ringieli għall-prodotti li l-kodiċijiet tan-NM u tat-TARIC tagħhom jidhru fl-Anness II għal dan ir-Regolament.
Artikolu 2
Dan ir-Regolament jidħol fis-seħħ dakinhar tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu japplika mill-1 ta’ Jannar 2013.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-17 ta’ Diċembru 2012.

Labels: 3
15
1
6